<classify> RAIS John Magufuli amebainisha kuwa fedha zote zinazorejeshwa kutoka kwa wahujumu uchumi aliowaita mafisadi, zitatumika katika kutekeleza miradi ya maendeleo, ikiwemo barabara na afya.Aidha, amewataka viongozi walioko madarakani wakiwemo mawaziri na viongozi wa chama tawala Chama cha Mapinduzi CCM, kutangaza mafanikio yaliyopo katika maeneo yao, kwa kuwa serikali inatekeleza miradi ya maendeleo kwa fedha zake zikiwemo zinazorejeshwa na mafisadi.Rais Magufuli ameyasema hayo mkoani Katavi jana wakati akizungumza na wananchi wa Halmashauri ya Mlele baada ya kufungua Barabara ya Kanazi-Kizi-Kibaoni, ikiwa ni siku yake ya kwanza ya kikazi katika mkoa huo.Amesema kipindi cha nyuma, miradi mingi ilisuasua, ikiwemo ujenzi wa barabara kutokana na uhaba wa fedha. Lakini katika Serikali ya Awamu ya Tano, miradi mingi inatekelezwa kwa fedha za serikali kwa asilimia 100, zikiwemo zinazopatikana kutoka kwa mafisadi.Alisema barabara aliyoizindua mkoani humo ya kutoka Kanazi-Kizi-Kibaoni yenye urefu wa kilometa 76.6, iliyojengwa kwa thamani ya Sh bilioni 100, imejengwa kwa asilimia 100 na fedha za serikali, ambazo ni kodi za wananchi.Kuzinduliwa kwa barabara hii sasa kimebaki kipande cha kutoka Kibaoni kwenda Stalike kilometa 71, naahidi kuwa barabara hii tutaitengeneza. Barabara hizi tunazijenga kuanzia Bukoba-Muleba, Biharamulo mpaka Nyakanazi, Kigoma mpaka Malagarasi, kote ni lami, tunataka kuunganisha wilaya ya Uvinza hadi Tanganyika, tunaenda mpaka Mpanda, Sikonge kilometa 356 na Stalike kilometa 36 ambako nitazindua kesho leo, amesisitiza.Amesema baada ya barabara hizo, imebaki eneo dogo la kilometa 71, ambazo aliziita mkia wa kondoo, ambazo nazo atazifagia kwa kuijenga kwa lami. Fedha ipo, mafisadi wanarejesha, kwanini tuache kumaliza.Hela zinaingia za mafisadi, nyingine kidogo nitazileta hapa zimalize hii barabara, alisema Rais Magufuli.Amesisitiza kuwa fedha zote zinazorudishwa na mafisadi, zitatumika katika masuala ya maendeleo ikiwemo ujenzi wa barabara za lami zinazounganisha Tanzania na nchi jirani.  <topic>: KITAIFA 